Φως+-+Χρώμα

Οι σημερινές μας γνώσεις που προήλθαν από πειραματικά δεδομένα, μας δείχνουν ότι το φως έχει την ιδιότητα να συμπεριφέρεται άλλοτε σαν σωματίδιο και άλλοτε σαν κύμα. Τα σωματίδια που συνδέονται με την σωματιδιακή θεώρηση του φωτός είναι τα φωτόνια. Τα φωτόνια διαφέρουν από τα υπόλοιπα σωματίδια της γιατί δεν έχουν μάζα και κινούνται με την σταθερή ταχύτητα 300.000Κm/s, όταν βρίσκονται στο κενό (ταχύτητα του φωτός). Όταν όμως το φως παθαίνει περίθλαση ή διάθλαση παρουσιάζει την κυματοειδή συμπεριφορά του. Το κύμα του φωτός ονομάζεται ηλεκτρομαγνητικό γιατί συνοδεύεται από μεταβαλλόμενα ηλεκτρικά και μαγνητικά πεδία. Ο James Clerk Maxwell έδειξε ότι τα ηλεκτρομαγνητικά κύματα, σε αντίθεση με τα μηχανικά, διαδίδονται και στο κενό, ενώ έχουν και τα χαρακτηριστικά των υπολοίπων κυμάτων, δηλαδή μήκος κύματος (λ) και συχνότητα (f) (c=λf όπου c=3.108m/s). Τα ηλεκτρομαγνητικά κύματα κατατάσσονται σε μια σειρά σύμφωνα με την συχνότητά τους. Η σειρά αυτή ονομάζεται ηλεκτρομαγνητικό φάσμα. Όταν η ακτινοβολία έχει τέτοια συχνότητα ώστε να γίνεται αισθητή από το ανθρώπινο μάτι την ονομάζουμε φωτεινή ακτινοβολία ή φως. Στο ηλεκτρομαγνητικό φάσμα η περιοχή του ορατού εκτείνεται από τα μήκη κύματος των 400nm ως τα 700nm.